## Pravilnik o primjeni Zakona o posebnom porezu na naftne derivate

### NN 63/2000 (30.6.2000.), Pravilnik o primjeni Zakona o posebnom porezu na naftne derivate

# MINISTARSTVO FINANCIJA

**1389**

Na temelju članka 24. stavka 1. Zakona o posebnom porezu
na naftne derivate (»Narodne novine« br. 55 od 1. lipnja
2000.), ministar financija donosi

## PRAVILNIK

### O PRIMJENI ZAKONA O POSEBNOM POREZU NA NAFTNE DERIVATE

Članak 1.

(1) Ovim Pravilnikom uređuje se oblik i sadržaj Izvješća
o proizvedenim, uvezenim, prerađenim i isporučenim
količinama sirove nafte i naftnih derivata, obračunanom
i plaćenom posebnom porezu na naftne derivate i stanju zaliha
te oblik i sadržaj prijave proizvođačkih i veleprodajnih
skladišta naftnih derivata, prijave posebno utvrđenog
skladišta za prodaju ulja za loženje ekstra lakog, lakog
specijalnog i eurodizel-dizelskog goriva obojenog plavom bojom,
prijave posebnog skladišta za opskrbu zrakoplova i Izjave
o uvezenim količinama naftnih derivata koje se skladište
u vlastito veleprodajno skladište.

(2) Obrasci izvješća i Izjave iz st. 1. ovoga članka
sastavni su dio ovoga Pravilnika.

Članak 2.

Prijavu proizvođačkih i veleprodajnih skladišta
naftnih derivata, porezni obveznici posebnog poreza na naftne
derivate podnose nadležnoj ispostavi porezne uprave u roku
i na način propisan u čl. 7. Zakona o posebnom porezu
na naftne derivate. Prijava se dostavlja u obliku dopisa u kojem
porezni obveznik mora navesti:

1. adresu skladišta,

2. vrstu derivata koja se skladišti,

3. popis spremnika s evidencijskim (tvorničkim) brojevima,

4. zapreminu spremnika u litrama po vrsti derivata,

Članak 3.

Izjavu o uvezenim količinama naftnih derivata koje se skladište
u vlastito veleprodajno skladište daju porezni obveznici
posebnog poreza carinarnici prilikom carinjenja ako uvezene naftne
derivate skladište u vlastito prijavljeno veleprodajno skladište.
Izjavu prethodno ovjerava nadležna ispostava porezne uprave
kod koje je prijavljeno veleprodajno skladište.

Članak 4.

Mjesečno i godišnje Izvješće o stanju zaliha,
proizvedenim, uvezenim, isporučenim i prerađenim količinama
sirove nafte te uslužnoj preradi sirove nafte, porezni obveznici
posebnog poreza na naftne derivate podnose na Obrascu IZ-NA-1.

Članak 5.

(1) Mjesečno i godišnje Izvješće o stanju
zaliha, proizvedenim, uvezenim, isporučenim i izvezenim
količinama naftnih derivata porezni obveznici posebnog
poreza na naftne derivate podnose na Obrascu IZ-NA-2.

(2) Porezni obveznici koji su prijavili veleprodajno skladište
podnose mjesečno odnosno godišnje izvješće
iz stavka 1. ovoga članka i u slučaju kada u tijeku
izvještajnog razdoblja nisu imali nikakve promjene na prijavljenom
veleprodajnom skladištu.

Članak 6.

(1) Mjesečno i godišnje Izvješće o obračunanom
i uplaćenom posebnom porezu na naftne derivate porezni obveznici
posebnog poreza na naftne derivate podnose na Obrascu P-NA.

(2) U stupac br. 3. obrasca P-NA unose se količine iz 9.
retka obrasca IZ-NA-2.

(3) Specifikaciju obračunanog iznosa posebnog poreza po
datumima dospijeća porezni obveznici podnose na Obrascu
P-NA-1 koji se dostavlja u privitku obrasca P-NA.

Članak 7.

(1) Uvezene količine koje su isporučene izravno
krajnjim potrošačima, za koje je posebni porez na
naftne derivate obračunala carinarnica (čl. 8. st.
4. Zakona) iskazuju se mjesečno odnosno godišnje u
obrascu IZ-NA-2 na rednom broju 11.

(2) Posebni porez koji je na količine iz stavka 1. ovoga
članka obračunala carinarnica i koji je plaćen
prilikom carinjenja u skladu s carinskim propisima, porezni obveznik
iskazuje na obrascu P-NA na rednim brojevima 11 odnosno 15.

Članak 8.

Izvješća iz članaka 4., 5., 6. i 7. ovoga Pravilnika
obveznici posebnog poreza na naftne derivate podnose do 15. u
mjesecu za protekli mjesec kod mjesečnog izvješćivanja
i do 31. siječnja tekuće godine za proteklu godinu
kod godišnjeg izvješćivanja.

Članak 9.

(1) Ako se izvezu naftni derivati na koje je plaćen posebni
porez, izvoznik ima pravo na povrat posebnog poreza. Zahtjevu
za povrat plaćenog posebnog poreza izvoznik prilaže
dokaz o obavljenom izvozu: kopiju izvozne carinske deklaracije
s potvrdom nadležne carinarnice da je obavljeno izvozno carinjenje
i da su naftni derivati napustili carinsko područje Republike
Hrvatske, dokaz da je naplata obavljena u skladu s propisima kojima
je uređeno vanjskotrgovinsko i devizno poslovanje, te dokaz
o plaćenom posebnom porezu na naftne derivate koji se izvoze.

(2) Zahtjev za povrat plaćenog posebnog poreza iz st. 1.
ovoga članka podnosi se ispostavi porezne uprave prema
sjedištu izvoznika.

Članak 10.

Prijavu skladišta za prodaju ulja za loženje EL i LS,
skladišta za prodaju eurodizel-dizelskog goriva obojenog
plavom bojom i skladišta za opskrbu zrakoplova porezni obveznici
su dužni dostaviti nadležnoj ispostavi porezne uprave
prije početka obavljanja prodaje. Prijave se dostavljaju
u obliku dopisa u kojem porezni obveznik mora navesti adresu skladišta
i kapacitet spremnika.

Članak 11.

Porezni obveznik koji obavlja prodaju ulja za loženje EL
i LS iz skladišta prema članku 15. stavku 3. Zakona
dužan je na skladištu voditi evidenciju o kupcima i
prodanim količinama. Pri svakoj prodaji ulja za loženje
porezni obveznik (prodavatelj) mora zabilježiti sljedeće
podatke:

1. Ime i prezime ili naziv kupca,

2. JMBG ili matični broj kupca,

3. Adresu kupca,

4. Datum prodaje,

5. Prodanu količinu ulja za loženje.

Članak 12.

Danom stupanja na snagu ovoga Pravilnika prestaje važiti
Pravilnik o obračunavanju i plaćanju posebnog poreza
na naftne derivate, iskazivanju i dostavljanju izvješća
te oslobađanju od plaćanja posebnog poreza (»Narodne
novine« br. 109/96).

Članak 13.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 410-19/00-01/430
Urbroj: 513-07/00-1
Zagreb, 23. lipnja 2000.

Ministar financija
**dr. Mato Crkvenac,** v. r.

![](dodatni/374285.gif)

![](dodatni/374286.gif)

![](dodatni/374287.gif)

![](dodatni/374288.gif)

![](dodatni/374289.gif)

Pravilnik, NN 63/2000-1389